TLAČOVÁ SPRÁVA
                     (19. november 2010)

Zomrel režisér Ján Zeman

Vo veku 66 rokov zomrel dnes krátko po polnoci v Bratislave režisér a scenárista Ján Zeman. K jeho najznámejším dielam patrí celovečerný hraný film Citová výchova jednej Dáše, či televízny seriál Mesto Anatol.

Režisér a scenárista Ján Zeman sa narodil 13. 2. 1944 vo Zvolene. Juniorský držiteľ československého rekordu v skoku o tyči začínal ako zvukový technik v divadle Nová scéna v Bratislave. V rokoch 1967 -1974 vyštudoval filmovú réžiu na pražskej FAMU. Ešte počas štúdia nakrútil  pre Československú televíziu Bratislava hraný televízny film Babie leto – čas smútku (1969).  V rokoch 1971 – 1976 sa venoval tvorbe dokumentárnych filmov v štúdiu krátkych filmov Bratislava – Dezider Milly (1971), Bumerang (1972), Jarmok márnosti (1974), Správa o smrti mladého muža (1975). V roku 1979 nakrútil svoj debutový celovečerný hraný film Hra na telo, príbeh muža, ktorý prežíva hlbokú vnútornú krízu. Film sa v roku 1982 premietal na 18. Medzinárodnom filmovom festivale Chicago, kde získal hlavnú cenu Zlatý Hugo za plagát k filmu. Nasledovali snímky Citová výchova jednej Dáše (1980), vo svojej dobe provokatívny príbeh o mladých ľuďoch, ich vstupe do dospelosti a komplikovaných vzťahoch medzi rodičmi a deťmi,  psychologický film Na konci diaľnice (1982), kriminálny príbeh Úsmev diabla (1987) a film V rannej hmle (1990). „Stále sa domnievam, že diváka netreba vodiť za ručičku. Filmový divák sa rozhodne kúpiť si lístok na predstavenie, je ochotný vyvinúť aktivitu v tom zmysle, že chce pochopiť filmovú formu a prehrýzť sa ňou, na rozdiel od diváka čisto televízneho, ktorý je navyknutý večer čo večer dosť pasívne konzumovať dejovo jednoducho postavené televízne programy,“ vyjadril sa ešte v roku 1980 v jednom rozhovore Ján Zeman.
V 80. rokoch intenzívne spolupracoval s Československou televíziou Bratislava, pre ktorú vytvoril niekoľko ocenených televíznych filmov a inscenácií – Kľúče od mesta (1982), Hra s ohňom 1 – 2 (1986), Mesto Anatol 1 -3 (1988), Zlatý chlieb (2001) a ďalšie. 
Od roku 1993 sa venoval aj divadelnej réžii. V Spišskej Novej Vsi inscenoval Brechtovu hru Pán Puntila a jeho sluha Matti, neskôr Offenbachov Parížsky život v Mahenovom divadle v Brne (2000) a iné. 

V posledných rokoch sa venoval réžii slovenského znenia zahraničných programov. Získal napríklad Zlatú slučku v kategórii najlepšie nadabovaný seriál za réžiu TV seriálu Sopranovci.

(Zdroj: Filmové profily, R. Šmatláková, M. Šmatlák; www.sfd.sfu.sk)